7/2001. (III. 29.) GM rendelet

a fogyasztói forgalomba kerülő áruk és szolgáltatások árának feltüntetéséről

A belkereskedelemről szóló 1978. évi I. törvény 40. §-ában foglalt felhatalmazás alapján - a fogyasztóvédelemről szóló 1997. évi CLV. törvényben (a továbbiakban: Fgytv.) meghatározott, a fogyasztók megfelelő tájékoztatásához fűződő érdek érvényre juttatása céljából - a következőket rendelem el:

1. § (1) A rendelet hatálya a fogyasztói forgalomba (Fgytv. 2. § i) pont) kerülő, illetve a fogyasztók (Fgytv. 2. § e) pont) részére felajánlott áru (Fgytv. 2. § a) pont) eladási árának, egységárának, illetve szolgáltatás (Fgytv. 2. § c) pont) díjának feltüntetésére terjed ki.

(2) Nem terjed ki e rendelet hatálya:

a) a külön jogszabályban meghatározott vendéglátás és közétkeztetés keretében előállított élelmiszer helyben fogyasztással, vásárlással és házhoz szállítással történő értékesítésére,

b) a régiségek és a műalkotások értékesítésére,

c) az árverés útján értékesítendő árura, ha azok kikiáltási (induló) árát árverési tájékoztató meghatározza,

d) ingyenes minta, áru átadására.

2. § E rendelet alkalmazásában

a) eladási ár: az áruért a fogyasztói forgalomban fizetendő ár, amely magában foglalja az általános forgalmi adó és az árut terhelő más adók, illetve egyéb fizetési kötelezettségek összegét is;

b) szolgáltatás díja: a szolgáltatásért a fogyasztói forgalomban fizetendő díj, amely magában foglalja az általános forgalmi adó és a szolgáltatást terhelő más adók, illetve fizetési kötelezettségek összegét is;

c) egységár: az áru egy kilogrammjáért, egy literéért vagy milliliteréért, egy méteréért, egy négyzetméteréért, egy köbméteréért vagy egy darabjáért fizetendő eladási ár;

d) ömlesztett áru: az az áru, amelyet nem mérnek meg vagy csomagolnak be előre, és mérése, csomagolása a fogyasztó jelenlétében történik.

3. § (1) Minden áru eladási árát - a (2) bekezdésben foglalt kivétellel - a Fgytv. 14. §-ában foglalt rendelkezéseknek megfelelően fel kell tüntetni az árun, vagy ha ez értelmetlen az áru mellett kifüggesztett árjegyzéken.

(2) Az ömlesztett árun csak az egységárat kell feltüntetni a 6. § (2) bekezdésében feltüntetett mértékegységgel együtt.

(3) Az (1) bekezdés szerint az eladási árat elegendő az áru mellett kifüggesztett árjegyzéken feltüntetni különösen az 50 g, 50 ml vagy 5 cm alatti csomagolási egységű vagy méretű, az automatákból árusított, illetve a csomagolatlanul értékesített áruk, valamint az 5. § (1) bekezdése szerinti különleges ajánlatok esetén.

4. § (1) Minden áru egységárát, ha az nem egyezik meg az áru eladási árával a Fgytv. 14. §-ában és a 6. §-ban foglaltaknak megfelelően - a (2)-(3) bekezdésben foglaltak kivételével - fel kell tüntetni az árun, vagy ha ez értelmetlen az áru mellett kifüggesztett árjegyzéken.

(2) Nem kell az egységárat feltüntetni:

a) az 50 g, 50 ml vagy 5 cm alatti csomagolási egységű vagy méretű,

b) az automatákból árusított,

c) az egy csomagban lévő, készletben árusított,

d) a különleges díszcsomagolású,

e) az élelmiszerekről szóló 1995. évi XC. törvényben meghatározott élelmiszerek esetén az ételek készítéséhez egy csomagban összeállított árukon.

(3) A töltő tömeg egységárának feltüntetése is elegendő, ha a külön jogszabályban meghatározott előre csomagolt áruk forgalomba hozatalára vonatkozó rendelkezések a nettó tömeg mellett a töltő (lecsepegtetéssel meghatározott) tömeg feltüntetését is előírják.

5. § (1) Minden olyan, a gazdasági reklámtevékenységről szóló 1997. évi LVIII. törvényben (a továbbiakban: Grtv.) meghatározott reklámban, amelyben az áru eladási árát feltüntetik, a 4. §-ban és a 6. § (2) bekezdésében foglaltaknak megfelelően fel kell tüntetni az egységárat is.

(2) A Grtv. 2. § m) pontjában meghatározott különleges ajánlat reklámjában elegendő a fogyasztó által az ajánlat alapján fizetendő eladási árhoz tartozó egységárat feltüntetni.

6. § (1) Az egységárat a csomagolatlanul értékesített áruk esetén a tárolóedényen, illetve a polcon az áru megnevezésére és a mennyiségi egységre vonatkozóan jól azonosíthatóan kell feltüntetni.

(2) Az egységárat

a) a térfogatra árult áruknál literenként (Ft/l) vagy - ha ez az összehasonlítást megkönnyíti - milliliterenként (Ft/ml), illetve köbméterenként (Ft/m3),

b) a tömegre árult áruknál kilogrammonként (Ft/kg) vagy tonnánként (Ft/t),

c) a hosszúságra árult áruknál méterenként (Ft/m),

d) a felületre árult áruknál négyzetméterenként (Ft/m2),

e) a kizárólag darabra árult áruknál darabonként (Ft/db) kell feltüntetni.

(3) Az (1) bekezdésben foglaltakon túlmenően a gépjármű-üzemanyagok közül legalább az MSZ EN 228 szabvány szerinti 95-ös és 98-as oktánszámú motorbenzin, valamint az MSZ EN 590 szabvány szerinti dízelgázolaj egységárait - az üzemanyagtöltő állomás területén, vagy más arra alkalmas helyen, oszlopon vagy táblán - olyan magasságban és méretben is fel kell tüntetni, hogy az a fogyasztók számára a közlekedési útvonalról jól olvasható legyen.

7. § (1) A (2) bekezdésben foglaltak kivételével a szolgáltatás díját - a Fgytv. 14. §-ában foglalt rendelkezéseknek megfelelően - a szolgáltatás nyújtásának vagy kínálásának helyén, jól látható módon kell feltüntetni.

(2) Amennyiben a szolgáltatás jellegéből adódóan a szolgáltatás díjának feltüntetése nem lehetséges, a szolgáltatásnyújtás megkezdése előtt kell a fogyasztót a szolgáltatás díjáról tájékoztatni.

8. § (1) Ez a rendelet 2001. szeptember 1-jén lép hatályba.

(2) E rendelet hatálybalépésével egyidejűleg hatályát veszti

a) a fogyasztói forgalomba kerülő iparcikkek, élelmiszernek nem minősülő termékek árának feltüntetéséről szóló 43/1997. (VIII. 14.) IKIM rendelet,

b)

9. § Ez a rendelet a Magyar Köztársaság és az Európai Közösségek és azok tagállamai közötti társulás létesítéséről szóló, Brüsszelben, 1991. december 16-án aláírt Európai Megállapodás tárgykörében, a Megállapodást kihirdető 1994. évi I. törvény 3. §-ával összhangban összeegyeztethető szabályozást tartalmaz az Európai Parlament és a Tanács 98/6/EK irányelvével a fogyasztóknak felajánlott termékek árainak feltüntetéséről.
